“ปาร์คกิ้ง” พ่นพิษ กรรมการ GEN ลาออกกราวรูด
กรรมการ บริษัท เจนเนอรัล เอนจิเนียริ่ง&nbsp; ยกทีมลาออก แสดงความรับผิดชอบเข้าลงทุน ปาร์คกิ้ง แมนเนจเมนท์
6 ต.ค. 2553

กรรมการ บริษัท เจนเนอรัล เอนจิเนียริ่ง  ยกทีมลาออก แสดงความรับผิดชอบเข้าลงทุน ปาร์คกิ้ง แมนเนจเมนท์ 
นางวิสัจจา คชเสนา ผู้อำนวยการฝ่ายบัญชีและการเงิน บริษัท เจนเนอรัล เอนจิเนียริ่ง ( GEN ) เปิดเผยว่า ที่ประชุมคณะกรรมการบริษัท วันที่ 6 ต.ค.ที่ผ่านมา มีมติสำคัญรับทราบการลาออกของกรรมการ จำนวน 4 คน มีผลตั้งแต่วันที่ 4 ต.ค. ที่ผ่านมา ประกอบด้วย
พล.โท.จิระเดช โมกขะสมิต ลาออกจากตำแหน่งประธานกรรมการและประธานกรรมการตรวจสอบ , น.ส.รุ่งระวี เอี่ยมพงษ์ไพฑูรย์ ลาออกจากกรรมการ ,นายพริษฐ์ ทีฆคีรีกุล กรรมการอิสริ และน.ส. พิณนภา งานสุจริต ลาออกจากตำแหน่งกรรมการอิสระและกรรมการตรวจสอบ 
คณะกรรมการมีมติตั้งกรรมการใหม่ มีผล 6 ต.ค.ประกอบด้วย นายชำนาญ โชติค้ำวงศ์ เข้าดำรงตำแหน่งกรรมการอิสระ และประธานกรรมการตรวจสอบ แทนพล.โท จิระเดช  นายอภินันทกานต์ พงศ์สถาบดี เป็นกรรมการแทนน.ส. รุ่งระวี และนายธกร เลาหพงศชนะ ดำรงตำแหน่งกรรมการอิสระ และกรรมการตรวจสอบ แทนน.ส. พิณนภา งานสุจริต 
รายงานข่าวจาก GEN กล่าวว่า การลาออกของกรรมการทั้ง 4 และแต่งตั้งกรรมการใหม่ เป็นการปรับโครงสร้างบอร์ดใหม่ และเป็นการแสดงความรับผิดชอบกรณีที่ GEN เข้าไปลงทุนในบริษัท ปาร์คกิ้ง แมนเนจเมนท์ ที่รับสัมปทานอาคารจอดรถสนามบินสุวรรณภูมิที่มีปัญหาขณะนี้ ส่วนกรรมการคนอื่น เช่น นายฉาย บุนนาค และนายจำนงค์ พุทธิมา อยู่ระหว่างพิจารณาตัดสินใจลาออก เพื่อแสดงความรับผิดชอบเช่นกัน